དམངས་ཁྲོད་རྩོམ་རིག་ནི་རང་ཚུགས་ཐུབ་པའི་རིག་གཞུང་ཚན་ཁག་ཅིག་ཡིན་པར་བརྟེན།རང་ཚུགས་ཐུབ་པའི་རིག་གཞུང་ཚན་ཁག་གི་མ་ལག་དང་ཤེས་བྱའི་མ་ལག་ཆ་ཚང་ཞིག་ལྡན།དེ་ལྟ་བུའི་མ་ལག་ཆ་ཚང་ཞིག་གྲུབ་པ་དང་འཛུགས་པ་ནི་རྒྱུན་ཆད་མེད་པར་འཕེལ་རྒྱས་སུ་འགྲོ་བའི་བརྒྱུད་རིམ་ཞིག་ཡིན་པར་མ་ཟད།འབྲེལ་ཡོད་རིག་གཞུང་ཚན་ཁག་གཞན་དག་ལའང་འབྲེལ་བ་དམ་ཟབ་ལྡན།དམངས་ཁྲོད་རྩོམ་རིག་ནི་རིག་རྩལ་དམངས་སྲོལ་རིག་པའམ་ངག་ཐོག་དམངས་སྲོལ་རིག་པ་དང་མཚུངས་པར་རང་ཉིད་ལ་གཏོགས་པའི་བགྲོད་ལམ་གསར་བ་ཞིག་གཏོད་དགོས་པ་ལས།རང་ཉིད་ནམ་ཡང་སྡོང་རྒན་ཆེན་པོ་ཞིག་གི་ཡལ་ག་ལྟ་བུ་བྱེད་མི་རུང་།དེའི་རིག་གཞུང་ཚན་ཁག་ཉམས་ཉེས་སུ་འགྲོ་བ་ནི་གཙོ་བོ་ཆེད་དམིགས་ཀྱི་ཤེས་བྱའི་མ་ལག་འཕེལ་རྒྱས་སུ་བཏང་བར་བརྟེན་ནས་ཐག་གཅོད་བྱེད་པར་རིགས།རང་ཚུགས་ཐུབ་པའི་རིག་གཞུང་ཚན་ཁག་གི་ཐོབ་ཐང་དང་སྐད་ཆའི་དབང་ཆ་ལྡན་དགོས་ན་ཐོག་མར་རང་ཚུགས་ཐུབ་པའི་ཤེས་བྱའི་མ་ལག་གི་ཆ་རྐྱེན་ལེགས་པོ་འཛོམ་དགོས།དེར་བརྟེན།བོད་ཀྱི་མཐོ་རིམ་སློབ་གྲྭ་དག་ཏུ་དམངས་ཁྲོད་རྩོམ་རིག་གི་རིག་གཞུང་མ་ལག་དང་ཚན་ཁག་མ་ལག་འཐུས་ཚང་ཞིག་འཛུགས་པར་གཤམ་གྱི་ནང་དོན་དག་ཚང་དགོས་པར་འདོད།